Kuhusu sisimizi tazama Sungusungu (sisimizi)Sungusungu ni namna ya kutaja walinzi wa jadi nchini Tanzania. Jina la Sungusungu pamoja na asili yake ni vikundi vyao lilitokea katika jamii za Wasukuma katika Tanzania ya Magharibi. Jina hilo lilianza kupata umaarufu tangu miaka ya 1980 kati ya Wasukuma walioona matatizo ya wizi wa mifugo na ujambazi kwenye barabara baada ya vita vya Kagera na kurudi kwa wanajeshi wengi nchini kutoka Uganda. Kufuatana na kumbukumbu ya wenyeji, walianzia wilayani Kahama, kata ya Jana na baadaye kuzinduliwa rasmi Kata ya Mwaluguru, mwaka 1982. Baada ya kuona polisi haikuadhibu wezi wa mifugo na kuhisi kwamba viongozi kadhaa upande wa serikali walishirikiana nao, wananchi wa Jana waliunda kundi la vijana waliomchagua chifu kati yao na kuwinda wezi. Harakati hii ilienea kwenye kata za jirani. Wezi na majambazi waliuawa mara nyingi lakini vijijini Wasungusungu waliendelea kuwaua pia watu walioshtakiwa kuwa wachawi. Baada ya polisi kuwatafuta viongozi na kuwakamata, Wasungusungu walipata kibali cha rais Julius Nyerere waweze kuendelea. Kati ya Wasukuma kulikuwa na utaratibu wa Wasungusungu; walisimamiwa na "ntemi" wao aliyesaidiwa na makamu wake, "ntwale" na katibu. Chini yao yuko "Kamanda" anayeongoza vijana wanaokwenda kuwakamata wezi au washtakiwa.